Janusz Walus keer dalk terug Pole toeJanusz Walus (Foto: Twitter) Dit is nog nie duidelik wat van Janusz Walus gaan word wanneer hy binne dae op parool vrygelaat word nie. Die Poolse immigrant se Suid-Afrikaanse verblyfreg is egter reeds jare gelede teruggetrek en die moontlikheid bestaan nou dat hy gedeporteer sal word. “Die departement van justisie en korrektiewe dienste het nog baie werk om te doen voordat daar met enige duidelikheid oor moontlike scenario’s gepraat kan word,” het Chrispin Phiri, woordvoerder van die departement, Woensdag aan Maroela Media gesê. “Daar is ŉ aantal tegniese dinge waarna die departement moet kyk. Daar is ook ŉ paar internasionale verhoudingsaspekte wat oorweeg moet word.” Die Konstitusionele Hof het Maandag reeds gelas dat Walus binne tien dae op parool vrygelaat sal word. Ook Walus se regsverteenwoordiger, Julian Knight, is egter in dié stadium nog onseker oor sy kliënt se toekoms. “Ek weet nie wat die departement gaan doen nie. Dit hang van hulle af.” Walus, volgens sy regspan die mens in Suid-Afrika wat nog die langste agter tralies is, is al sowat 28 jaar lank in aanhouding en het sedert 2011 reeds verskeie kere onsuksesvol aansoek gedoen om parool. Dít ten spyte daarvan dat die paroolraad langer as ŉ dekade al aanbeveel het dat Walus op parool vrygelaat word. Min. Ronald Lamola het egter elke keer geweier. “Die wet is die wet en moes uiteindelik toegepas word,” sê Knight egter nou nadat sy kliënt uiteindelik parool toegestaan is. Walus het Hani in 1993 voor sy huis in Boksburg doodgeskiet. Hy en Clive Derby-Lewis is in dieselfde jaar albei die doodstraf vir die moord op Hani opgelê. Die vonnisse is later na lewenslange tronkstraf omgeskakel. Derby-Lewis is in 2015 op mediese parool vrygelaat en is in November 2016 dood.